สถานทูตไทย เตือนคนไทยหลีกเลี่ยงไปอัฟกานิสถาน
สถานเอกอัครราชทูต ณ กรุงอิสลามาบัด ประเทศปากีสถาน ซึ่งมีเขตอาณาครอบคลุมถึงประเทศอัฟกานิสถาน ออกประกาศแจ้งเตือนคนไทยเกี่ยวกับสถานการณ์ในอัฟกานิสถาน ว่าสืบเนื่องจากสถานการณ์ในอัฟกานิสถานปัจจุบัน ส่งผลให้มีการปิดเส้นทาง การเดินทางและคมนาคมภายในประเทศในหลายพื้นที่ สถานเอกอัครราชทูต ณ กรุงอิสลามาบัด ขอแนะนำให้คนไทยหลีกเลี่ยงการเดินทางไปในอัฟกานิสถานและขอให้ชาวไทยที่ไม่มีความจำเป็นต้องอยู่ในอัฟกานิสถานพิจารณาเดินทางออกจากอัฟกานิสถานในโอกาสแรก สำหรับคนไทยที่ยังมีความจำเป็นต้องอยู่ในอัฟกานิสถาน ขอให้พยายามอยู่ในพื้นที่ปลอดภัยและหลีกเลี่ยงการเตินทางที่ไม่จำเป็น โดยเฉพาะในพื้นที่หรือบริเวณใกล้เคียงที่มีความเสี่ยง รวมทั้งติดตามสถานการณ์อย่างใกล้ชิด คนไทยที่ต้องการความช่วยเหลือในอัฟกานิสถาน สามารถติดต่อสถานเอกอัครราชทูต ณกรุงอิสลามาบัด ได้ที่หมายเลข (+92) 315 9009949 หรือติดต่อหมายเลขบริการ 24 ชั่วโมงของกรมการกงสุล กระทรวงการต่างประเทศ ได้ที่หมายเลข (+66) 025728442 หรือทางไลน์ไอดี@Thaiconsularสำหรับการแจ้งเตือนดังกล่าว สืบเนื่องจาก กรณีที่นางสาวมณฑล กสานติกุล หรือ "มิ้นท์" บล็อกเกอร์สาว เจ้าของเพจ "I Roam Alone" ได้โพสต์ว่า กำลังเดินทางคนเดียวอยู่ในประเทศอัฟกานิสถาน ท่ามกลางสถานการณ์การสู้รบภายในประเทศดังกล่าว จนกลายเป็นกระแสดราม่าจากผู้ติดตามเพจและถูกวิจารณ์ถึงความไม่เหมาะสมในการเดินทางในช่วงนี้และการนำเสนอชีวิตผู้คนในประเทศดังกล่าวนั้น